انا اخوتي الصغيرين عاملين شبه **دكانه **في البييت عندنا 😂.. واحنا بنشتري منهم.. نوع من التغيير في الاجازه 😌 دلوقتي انا لو اخدت بدون علمهم شيبس مثلا وما دفعتش 😬 حرام؟ مع العلم ان بابا هو اللي بيشتري البضاعة بتاعت الدكان 😂؟
هو مش حرام..  بس أنا لو مكانك كنت هأستغل الموضوع دا وأعلمهم مهارات كتير جدًا هما محتاجينها في المدرسة وفي الحياة..  1- مهارات الحساب والجرد والدفاتر ، كنت هأعلمهم يحسبوا البضاعة اللي معاهم والمخزون ، ومعدل دوران المخزون ، وبنحتاج نعيد الشراء إمتى ، والموضوع دا بيكلفنا كام ، وبنكسب منه قد إيه ، وبفرض أنه بصفر تكلفة ، إذا نستفيد منه بأكبر قدر ممكن.  2- مهارات إدارة العروض ، لما تكون البضاعة قربت تخلص ، أو عاملة زحمة ، إزاي أقول : خد كيس شيبس وعليه واحد مولتو ، مثلًا ، إزاي أحسب الكلام دا ومكاسبه ومدة العرض تكون قد إيه ، وكده..  3- كنت هأخليهم يشتروا من بابا البضاعة اللي في المرة اللي بعدها ، ويتعلموا ينموا فلوس ، ويديروا ممتلكات ، وأنهم قبل ما يفكروا هيصرفوا إزاي ، لازم يفكروا هيدخروا إزاي..  4- كنت هأعلمهم أخلاق التاجر المسلم ، وأنه لازم يكون حسن الخلق ، هين في المعاملة ، يهدي للآخرين من بضاعته ، يعطف على المحتاجين ، وأخليهم يطلعوا هدايا من المحل لصحابهم ويبعتوا معاها رسالة لطيفة ، أننا باعتين لك دي يا فلان عشان بنحبك..  وينزلوا بكارتونة مثلًا من مجمل رأس المال يوزعوها في الشارع على الأطفال الآخرين أو في الحي أو هكذا.. في حاجات كتير جدًا ممكن نستغلها في الموقف دا من الناحية التربوية ونطلع بمكاسب هائلة ..  الاعتماد على النفس - الثقة - إدارة الموارد - التعامل مع الآخرين بشكل مادي - الموازنات ..  قصص طويلة ، هيقابلوها في الحياة بعد كده ، شاءوا أم أبوا ومن المناسب تعليمهم على مثال زي دا ، قليل التكلفة وعديم المخاطر تقريبًا .. وأشكر/ي بابا بشدة أنه عمل نشاط زي دا في البيت ، بالنيابة عنّي :D